สวัสดีค่ะ พอดีมีอาการเหมือนโรคปากนกกระจอก มีแผลเป็นรอยแตกแดง เจ็บ บริเวณข้างมุมปาก ซึ่งเป็นมานานเกือบ3เดือนแล้วค่ะ เป็นๆหายๆ อยากทราบว่าเราต้องทายาอะไร หรือ กินยาตัวไหนบ้างคะ แล้วถ้าต้องพบแพทย์จะต้องพบแพทย์เฉพาะทางด้านใดหรอคะ
สวัสดีค่ะ การมีรอยแดง ผิวหนังแตก ที่บริเวณมุมปาก น่าจะเป็นอาการของปากนกกระจอก (Angular cheilitis) ซึ่งคือการมีการอักเสบที่เกิดตรงมุมปาก โดยจะมีอาการเจ็บ ปวดแสบปวดร้อนตรงมุมปาก มีรอยแดง อาจมีการลอก แห้ง แตก หรืออาจเกิดตุ่มพองน้ำขึ้นมา เป็นแผล และมีน้ำเหลืองไห โดยอาจเป็นที่มุมปากข้างเดียวหรีอทั้ง 2 ข้างก็ได้สำหรับสาเหตุที่ทำให้เกิดปากนกกระจอก ได้แก่1. การติดเชื้อราที่ผิวหนัง ซึ่งถือเป็นสาเหตุที่พบได้บ่อยที่สุด เชื้อราที่ทำให้เกิดโรคนี้คือเชื้อแคนดิดา (Candida) ซึ่งปัจจัยที่ทำให้ติดเชื้อ เช่น การที่น้ำลายหมักหมมที่มุมปาก จากการเลียปากบ่อยๆ ซึ่งความชื้นและอุ่นของน้ำลายทำให้เชื้อราและแบคทีเรียเจริญเติบโตได้ดี หรือการมีมุมปากตก จากอายุที่มากขึ้นหรือน้ำหนักลดลง ทำให้รอยย่นที่มุมปากลึกมากขึ้น เกิดการหมักหมมน้ำลายได้ง่ายขึ้น2. เกิดการติดเชื้อในปาก หรือริมฝีปาก แล้วเชื้อได้ลุกลามขึ้น เช่น เชื้อแบคทีเรีย เชื้อราจากโรคเชื้อราในช่องปาก หรือเชื้อไวรัสจากโรคเริมที่ริมฝีปาก3. ขาดวิตามินบี 2 ((ไรโบฟลาวิน) ซึ่งช่วยในการทำงานของกระบวนการเมตาบอลิซึมต่าง ๆ และบำรุงรักษาเนื้อเยื่อผิวหนัง การขาดวิตามินบี 2 จึงอาจเป็นสาเหตุที่ทำให้เกิดปากนกกระจอกได้4. โรคผื่นภูมิแพ้ผิวหนัง (Atopic dermatitis) อาจทำให้เกิดปากนกกระจอกได้5. ปากแห้งแตก ซึ่งเกิดได้จากหลายปัจจัย เช่น อากาศที่แห้ง มีลมพัดแรง ทำให้ริมฝีปากขาดความชุ่มชื้น การดื่มน้ำน้อย ร่างกายขาดน้ำ การระคายเคืองจากสารเคมีต่างๆ เช่น จาก ลิปสติก ยาสีฟัน น้ำยาบ้วนปาก รวมถึงอาหารบางชนิด เป็นต้น ผลข้างเคียงจากการใช้ยาบางชนิด เช่น ยารักษาโรคซึมเศร้า ยารักษาความดันโลหิตสูง ยาแก้แพ้ ยาลดน้ำมูก เป็นต้น การสูบบุหรี่หากอาการเป็นมานาน 3 เดือนแล้ว แนะนำควรไปพบแพทย์เพื่อตรวจวินิจฉัยและรักษาตามสาเหตุ โดยอาจไปพบแพทย์เฉพาะทางด้านอายุรกรรมในเบื้องต้นก่อนค่ะส่วนการดูแลในเบื้องต้น ควรพยายามดื่มน้ำมากๆ ไม่เลียหรือเม้มริมฝีปาก หลังจากทานอาหารเสร็จควรบ้วนปากรวมถึง ริมฝีปากด้วย หลีกเลี่ยงการใช้ลิปสติกที่เป็นสีหากไม่จำเป็น สำหรับลิปบาล์มหรือลิปมัน ควรเลือกที่ไม่ผสมสี กลิ่นและสารกันเสีย และใช้เมื่อปากแห้งมากจริงๆ เท่านั้น การใช้บ่อยๆ อาจทำให้ยิ่งแห้งมากขึ้นแทน หลีกเลี่ยงการใช้ยาสีฟันและน้ำยาบ้วนปากที่รุนแรง หลีกเลี่ยงการอยู่ในที่ที่มีลมแรง เป็นต้น นอกจากนี้ ควรทานอาหารที่มีประโยชน์ให้ครบ 5 หมู่ เพื่อหลีกเลี่ยงการขาดสารอาหารต่างๆ รวมถึงวิตามินบี 2 (ซึ่งพบมากในนม โยเกิร์ต ชีส เนื้อแดง ทูน่า แซลมอน ถั่วเหลือง อัลมอนด์ ผักใบเขียว ธัญพืช)